title: Vykonávacie nariadenie Komisie (EÚ) 2019/555 z 5. apríla 2019, ktorým sa dvestodeväťdesiaty ôsmykrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida

text:
                  8.4.2019

                  SK

                  Úradný vestník Európskej únie

                  L 97/6

         VYKONÁVACIE NARIADENIE KOMISIE (EÚ) 2019/555
         z 5. apríla 2019,
         ktorým sa dvestodeväťdesiaty ôsmykrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 881/2002 z 27. mája 2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida (1), a najmä na jeho článok 7 ods. 1 písm. a) a článok 7a ods. 5,
         keďže:

                     (1)

                     V prílohe I k nariadeniu (ES) č. 881/2002 sa uvádza zoznam osôb, skupín a subjektov, na ktoré sa podľa uvedeného nariadenia vzťahuje zmrazenie finančných prostriedkov a hospodárskych zdrojov.

                     (2)

                     Dňa 29. marca 2019 sankčný výbor Bezpečnostnej rady OSN rozhodol o zmene šiestich záznamov v zozname osôb, skupín a subjektov, na ktoré by sa malo vzťahovať zmrazenie finančných prostriedkov a hospodárskych zdrojov.

                     (3)

                     V prípade jedného zo záznamov sa rozhodnutie sankčného výboru Bezpečnostnej rady OSN týkalo len zmeny, ktorá si nevyžaduje transpozíciu do nariadenia (ES) č. 881/2002.

                     (4)

                     Príloha I k nariadeniu (ES) č. 881/2002 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha I k nariadeniu (ES) č. 881/2002 sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 5. apríla 2019

                  Za Komisiu

                  v mene predsedu

                  riaditeľ Útvaru pre nástroje zahraničnej politiky

            (1)  Ú. v. ES L 139, 29.5.2002, s. 9.

            PRÍLOHA
            Príloha I k nariadeniu Rady (ES) č. 881/2002 sa mení takto:

                        1.

                        Pod nadpisom „Fyzické osoby“ sa identifikačné údaje pre tento záznam:
                        „Sayf-Al Adl [alias a) Mohammed Salahaldin Abd El Halim Zidan. Dátum narodenia: 11.4.1963. Miesto narodenia: Monufia Governorate, Egypt. Štátna príslušnosť: Egypt; b) Muhamad Ibrahim Makkawi. Dátum narodenia: i) 11.4.1960, ii) 11.4.1963. Miesto narodenia: Egypt. Štátna príslušnosť: Egypt; c) Ibrahim al-Madani; d) Saif Al-'Adil; e) Seif al Adel]. Dátum narodenia: 11.4.1963. Miesto narodenia: Monufia Governorate, Egypt. Štátna príslušnosť: Egypt. Dátum zaradenia do zoznamu podľa článku 7d ods. 2 písm. i): 25.1.2001.“
                        nahrádzajú takto:
                        „Mohammed Salahaldin Abd El Halim Zidane [alias a) Sayf-Al Adl. Dátum narodenia: 11.4.1963. Miesto narodenia: Monufia Governorate, Egypt. Štátna príslušnosť: Egypt; b) Muhamad Ibrahim Makkawi. Dátum narodenia: i) 11.4.1960; ii) 11.4.1963. Miesto narodenia: Egypt. Štátna príslušnosť: Egypt; c) Ibrahim al-Madani; d) Saif Al-'Adil; e) Seif al Adel]. Dátum narodenia: i) 11.4.1963; ii) 11.4.1960. Miesto narodenia: Monufia Governorate, Egypt. Štátna príslušnosť: Egypt. Ďalšie informácie: zodpovedný za bezpečnosť Usámu bin Ládina (zomrel). Vlasy: tmavé. Oči: tmavé. Dátum zaradenia do zoznamu v zmysle článku 7d ods. 2 písm. i): 25.1.2001.“

                        2.

                        Pod nadpisom „Fyzické osoby“ sa identifikačné údaje pre tento záznam:
                        „Yassin Syawal (alias a) Salim Yasin, b) Yasin Mahmud Mochtar, c) Abdul Hadi Yasin, d) Muhamad Mubarok, e) Muhammad Syawal, f) Yassin Sywal, g) Abu Seta, h) Mahmud, i) Abu Muamar, j) Mubarok]. Dátum narodenia: približne 1972. Štátna príslušnosť: indonézska. Ďalšie informácie: na slobode od decembra 2003.“
                        nahrádzajú takto:
                        „Yassin Syawal [alias a) Salim Yasin, b) Yasin Mahmud Mochtar, c) Abdul Hadi Yasin, d) Muhamad Mubarok, e) Muhammad Syawal, f) Yassin Sywal, g) Abu Seta, h) Mahmud, i) Abu Muamar, j) Mubarok]. Dátum narodenia: 3.9.1962. Miesto narodenia: Makassar, Indonézia. Štátna príslušnosť: Indonézia. Ďalšie informácie: a slobode od decembra 2003. Dátum zaradenia do zoznamu v zmysle článku 7d ods. 2 písm. i): 9.9.2003.“

                        3.

                        Pod nadpisom „Fyzické osoby“ sa identifikačné údaje pre tento záznam:
                        „Amor Mohamed Ghedeir [alias a) Abdelhamid Abou Zeid; b) Youcef Adel; c) Abou Abdellah; d) Abid Hammadou]. Dátum narodenia: približne 1958. Miesto narodenia: Deb-Deb, Amenas, Wilaya (provincia) Illizi, Alžírsko. Štátna príslušnosť: Alžírsko. Ďalšie informácie: a) meno matky je Benarouba Bachira; b) meno otca je Mabrouk. Dátum zaradenia do zoznamu v zmysle článku 2a ods. 4 písm. b): 3.7.2008.“
                        nahrádzajú takto:
                        „Amor Mohamed Ghedeir [alias a) Abdelhamid Abou Zeid; b) Youcef Adel; c) Abou Abdellah; d) Abid Hammadou narodený 12. dec. 1965 v Touggourte, Wilaya (v provincii) Ouargla, Alžírsko (predtým uvedený pod týmto menom)]. Dátum narodenia: približne 1958. Miesto narodenia: Deb-Deb, Amenas, Wilaya (provincia) Illizi, Alžírsko. Štátna príslušnosť: Alžírsko. Ďalšie informácie: a) meno matky je Benarouba Bachira; b) meno otca je Mabrouk. Ďalšie informácie: údajne zomrel 24. februára 2013. Dátum zaradenia do zoznamu v zmysle článku 7d ods. 2 písm. i): 3.7.2008.“

                        4.

                        Pod nadpisom „Fyzické osoby“ sa identifikačné údaje pre tento záznam:
                        „Mohamed Lahbous [alias a) Mohamed Ennouini, b) Hassan, c) Hocine]. Dátum narodenia: 1978. Miesto narodenia: Mali. Štátna príslušnosť: Mali. Adresa: Mali. Dátum zaradenia do zoznamu v zmysle článku 2a ods. 4 písm. b): 24.10.2013.“
                        nahrádzajú takto:
                        „Mohamed Lahbous [alias a) Mohamed Ennouini, b) Hassan, c) Hocine]. Dátum narodenia: 1978. Miesto narodenia: Mali. Štátna príslušnosť: Mali. Adresa: Mali. Ďalšie informácie: člen Hnutia za jednotu a džihád v západnej Afrike (MUJAO). Údajne zomrel 14. februára 2018. Dátum zaradenia do zoznamu v zmysle článku 7d ods. 2 písm. i): 24.10.2013.“

                        5.

                        Pod nadpisom „Fyzické osoby“ sa identifikačné údaje pre tento záznam:
                        „Nusret Imamovic (alias Nusret Sulejman Imamovic). Dátum narodenia: a) 26.9.1971; b) 26.9.1977. Štátna príslušnosť: Bosna a Hercegovina Pas č.: a) 349054 (číslo bosniansko-hercegovinského pasu); b) 3490054 (číslo bosniansko-hercegovinského pasu). Adresa: Sýrska arabská republika (od septembra 2015). Dátum zaradenia do zoznamu v zmysle článku 7d ods. 2 písm. i): 29.2.2016.“
                        nahrádzajú takto:
                        „Nusret Imamovic (alias Nusret Sulejman Imamovic). Dátum narodenia: a) 26.9.1971; b) 26.9.1977. Miesto narodenia: Miljanovci, oblasť Kalesija, Bosna. Štátna príslušnosť: Bosna a Hercegovina. Číslo cestovného pasu: a) 349054 (číslo bosniansko-hercegovinského pasu); b) 3490054 (číslo bosniansko-hercegovinského pasu). Adresa: Sýrska arabská republika (od septembra 2015). Dátum zaradenia do zoznamu v zmysle článku 7d ods. 2 písm. i): 29.2.2016.“


title: Vykonávacie nariadenie Komisie (EÚ) 2019/987 z 29. mája 2019, ktorým sa mení vykonávacie nariadenie (EÚ) č. 293/2012, pokiaľ ide o monitorovanie emisií CO2 z nových ľahkých úžitkových vozidiel typovo schválených v rámci viacstupňového procesu

text:
                  18.6.2019

                  SK

                  Úradný vestník Európskej únie

                  L 160/8

         VYKONÁVACIE NARIADENIE KOMISIE (EÚ) 2019/987
         z 29. mája 2019,
         ktorým sa mení vykonávacie nariadenie (EÚ) č. 293/2012, pokiaľ ide o monitorovanie emisií CO2 z nových ľahkých úžitkových vozidiel typovo schválených v rámci viacstupňového procesu
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 510/2011 z 11. mája 2011, ktorým sa stanovujú emisné normy pre nové ľahké úžitkové vozidlá ako súčasť integrovaného prístupu Únie na zníženie emisií CO2 z ľahkých vozidiel (1), a najmä na jeho článok 8 ods. 9 prvý pododsek,
         keďže:

                     (1)

                     vo vykonávacom nariadení Komisie (EÚ) č. 293/2012 (2) sa vyžaduje, aby členské štáty, ale aj výrobcovia podávali správy o určitých údajoch o registrácii nových ľahkých úžitkových vozidiel podľa nariadenia (EÚ) č. 510/2011.

                     (2)

                     Novým regulačným skúšobným postupom na meranie emisií CO2 a spotreby paliva ľahkých vozidiel, celosvetovým harmonizovaným skúšobným postupom pre ľahké vozidlá (WLTP) stanoveným v nariadení Komisie (EÚ) 2017/1151 (3), sa má od 1. septembra 2019 nahradiť nový európsky jazdný cyklus (NEDC) stanovený v nariadení Komisie (ES) č. 692/2008 (4). Táto zmena ovplyvní aj metodiku určovania emisií CO2 a spotreby paliva vozidiel kategórie N1, ktoré sú typovo schválené v rámci viacstupňového procesu (ďalej len „vozidlá vyrobené vo viacerých stupňoch“).

                     (3)

                     Podľa nariadenia (EÚ) č. 510/2011 sa špecifické emisie CO2 vozidla vyrobeného vo viacerých stupňoch pridelia výrobcovi základného vozidla. Aby mohol výrobca základného vozidla účinne a s dostatočnou istotou plánovať plnenie svojich cieľov týkajúcich sa špecifických emisií CO2, táto metodika zabezpečuje, aby emisie CO2 a hmotnosť pridelené tomuto výrobcovi boli známe v čase výroby a predaja základného vozidla, a nielen v okamihu, keď výrobca na koncovom stupni uvedie dokončované vozidlo na trh.

                     (4)

                     Výrobca základného vozidla by mal Komisii oznámiť vstupné hodnoty použité na výpočet interpolácie podľa prílohy II časti A bodu 1a.1 k nariadeniu (EÚ) č. 510/2011, ako aj hodnoty emisií CO2 a hmotnosti nedokončeného základného vozidla. Tieto hodnoty by sa mali použiť na výpočet priemerných špecifických emisií výrobcu základného vozidla a jeho cieľovej hodnoty špecifických emisií.

                     (5)

                     Výrobcovia nedokončených základných vozidiel, ktoré sa predali v predchádzajúcom kalendárnom roku na účely dokončenia výrobcom druhého stupňa, by mali predložiť údaje uvedené v prílohe II k nariadeniu (EÚ) č. 510/2011 do archívu obchodných údajov Európskej environmentálnej agentúry.

                     (6)

                     Vykonávacie nariadenie (EÚ) č. 293/2012 by sa preto malo zodpovedajúcim spôsobom zmeniť.

                     (7)

                     Opatrenia stanovené v tomto nariadení sú v súlade so stanoviskom Výboru pre zmenu klímy,

               PRIJALA TOTO NARIADENIE:

            Článok 1
            V článku 10 delegovaného nariadenia (EÚ) č. 293/2012 sa dopĺňajú tieto odseky 3 a 4:

                  „3.   Na účely výpočtu predbežnej cieľovej hodnoty špecifických emisií a predbežných priemerných špecifických emisií CO2 a na účely overovania vstupných hodnôt použitých podľa prílohy II časti A bodu 1a.1 nariadenia (EÚ) č. 510/2011 sú výrobcovia povinní Komisii prostredníctvom elektronického prenosu údajov do archívu údajov, ktorý spravuje Európska environmentálna agentúra, predložiť údaje o každom základnom vozidle, na ktoré sa vzťahuje viacstupňové typové schválenie, ktoré predali v Únii v predchádzajúcom kalendárnom roku v zmysle prílohy II časti A bodu 1c uvedeného nariadenia.
                  Tieto údaje sa zasielajú elektronickým prenosom údajov do archívu údajov, ktorý spravuje Európska environmentálna agentúra.

                  4.   Ak výrobcovia nepredložia podrobné údaje uvedené v odseku 3, predbežná cieľová hodnota špecifických emisií a predbežné priemerné špecifické emisie sa vypočítajú na základe podrobných údajov poskytnutých členskými štátmi.“

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné v členských štátoch v súlade so zmluvami.
            V Bruseli 29. mája 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 145, 31.5.2011, s. 1.

            (2)  Vykonávacie nariadenie Komisie (EÚ) č. 293/2012 z 3. apríla 2012 o monitorovaní a oznamovaní údajov o registrácii nových ľahkých úžitkových vozidiel podľa nariadenia Európskeho parlamentu a Rady (EÚ) č. 510/2011 (Ú. v. EÚ L 98, 4.4.2012, s. 1).

            (3)  Nariadenie Komisie (EÚ) 2017/1151 z 1. júna 2017, ktorým sa dopĺňa nariadenie Európskeho parlamentu a Rady (ES) č. 715/2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel, ktorým sa mení smernica Európskeho parlamentu a Rady 2007/46/ES, nariadenie Komisie (ES) č. 692/2008 a nariadenie Komisie (EÚ) č. 1230/2012 a ktorým sa zrušuje nariadenie Komisie (ES) č. 692/2008 (Ú. v. EÚ L 175, 7.7.2017, s. 1).

            (4)  Nariadenie Komisie (ES) č. 692/2008 z 18. júla 2008 ktorým sa vykonáva, mení a dopĺňa nariadenie Európskeho parlamentu a Rady (ES) č. 715/2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel (Ú. v. EÚ L 199, 28.7.2008, s. 1).


title: Vykonávacie rariadenie Komisie (EÚ) 2019/989 zo 17. júna 2019 o neobnovení schválenia účinnej látky chlórprofám v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a o zmene prílohy k vykonávaciemu nariadeniu Komisie (EÚ) č. 540/2011 (Text s významom pre EHP)

text:
                  18.6.2019

                  SK

                  Úradný vestník Európskej únie

                  L 160/11

         VYKONÁVACIE RARIADENIE KOMISIE (EÚ) 2019/989
         zo 17. júna 2019
         o neobnovení schválenia účinnej látky chlórprofám v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a o zmene prílohy k vykonávaciemu nariadeniu Komisie (EÚ) č. 540/2011
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 20 ods. 1 a článok 78 ods. 2,
         keďže:

                     (1)

                     Smernicou Komisie 2004/20/ES (2) sa chlórprofám zaradil ako účinná látka do prílohy I k smernici Rady 91/414/EHS (3).

                     (2)

                     Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a uvádzajú sa v časti A prílohy k vykonávaciemu nariadeniu Komisie (EÚ) č. 540/2011 (4).

                     (3)

                     Obdobie platnosti schválenia účinnej látky chlórprofám v zmysle časti A prílohy k vykonávaciemu nariadeniu (EÚ) č. 540/2011 uplynie 31. júla 2019.

                     (4)

                     Žiadosť o obnovenie schválenia chlórprofámu bola predložená v súlade s článkom 1 vykonávacieho nariadenia Komisie (EÚ) č. 844/2012 (5) v lehote stanovenej v uvedenom článku.

                     (5)

                     Pracovná skupina zložená z troch žiadateľov predložila doplňujúcu dokumentáciu, ktorá sa vyžaduje podľa článku 6 vykonávacieho nariadenia (EÚ) č. 844/2012. Spravodajský členský štát skonštatoval, že žiadosť je úplná.

                     (6)

                     Spravodajský členský štát vypracoval hodnotiacu správu o obnovení schválenia na základe konzultácie so spoluspravodajským členským štátom a 29. apríla 2016 ju predložil Európskemu úradu pre bezpečnosť potravín (ďalej len „úrad“) a Komisii.

                     (7)

                     Úrad postúpil hodnotiacu správu o obnovení schválenia žiadateľovi a členským štátom na pripomienkovanie a prijaté pripomienky postúpil Komisii. Úrad takisto sprístupnil doplňujúcu súhrnnú dokumentáciu verejnosti.

                     (8)

                     Úrad oznámil 18. júna 2017 Komisii svoj záver (6) o tom, či možno očakávať, že chlórprofám spĺňa kritériá schválenia stanovené v článku 4 nariadenia (ES) č. 1107/2009. Úrad dospel k záveru, že nemožno uskutočniť konečné hodnotenie rizika pre spotrebiteľov vyplývajúceho z príjmu danej látky v strave vzhľadom na zistené nedostatky v úplnosti údajov a na nejasnosti, pokiaľ ide o použitia na potravinové plodiny. Zistila sa však kritická problémová oblasť chlórprofámu v súvislosti s výsledkami orientačného hodnotenia rizika pre spotrebiteľov, pričom boli zistené akútne a chronické riziká pre spotrebiteľov vyplývajúce z príjmu chlórprofámu a jeho hlavného metabolitu 3-chlóranilínu v strave. Okrem toho úrad dospel k záveru, že je potrebné ďalšie vedecké hodnotenie vlastností chlórprofámu, ktoré potenciálne spôsobujú narúšanie endokrinného systému, a že nebolo možné dokončiť hodnotenie rizika pre necieľové článkonožce pri poľných použitiach.

                     (9)

                     Komisia vyzvala žiadateľov, aby predložili svoje pripomienky k záveru úradu a v súlade s článkom 14 ods. 1 vykonávacieho nariadenia (EÚ) č. 844/2012 k návrhu správy o obnovení. Žiadatelia predložili svoje pripomienky, ktoré boli dôkladne preskúmané.

                     (10)

                     Napriek argumentom, ktoré žiadatelia predložili, však nebolo možné vyvrátiť obavy týkajúce sa danej účinnej látky.

                     (11)

                     Jeden z členov pracovnej skupiny, ktorá podala žiadosť o obnovenie schválenia chlórprofámu, informoval Komisiu 23. januára 2019 o tom, že sa rozhodol stiahnuť svoju podporu pre reprezentatívne použitie chlórprofámu proti klíčeniu zemiakov. Pracovná skupina oznámila Komisii 19. marca 2019, že stiahla svoju podporu pre všetky reprezentatívne použitia okrem nejedlých plodín, t. j. cibuliek kvetov.

                     (12)

                     Preto sa v prípade jedného alebo viacerých reprezentatívnych použití minimálne jedného prípravku na ochranu rastlín nepotvrdilo, že kritériá schválenia uvedené v článku 4 nariadenia (ES) č. 1107/2009 sú splnené. V súlade s článkom 20 ods. 1 písm. b) uvedeného nariadenia je teda vhodné neobnoviť schválenie účinnej látky chlórprofám.

                     (13)

                     Vykonávacie nariadenie (EÚ) č. 540/2011 by sa preto malo zodpovedajúcim spôsobom zmeniť.

                     (14)

                     Členským štátom by sa mal poskytnúť dostatočný čas na zrušenie autorizácií prípravkov na ochranu rastlín s obsahom chlórprofámu.

                     (15)

                     Pokiaľ ide o prípravky na ochranu rastlín s obsahom chlórprofámu, v prípade ktorých členské štáty v súlade s článkom 46 nariadenia (ES) č. 1107/2009 poskytnú akúkoľvek dobu odkladu, mala by táto doba uplynúť najneskôr 8. októbra 2020.

                     (16)

                     Vykonávacím nariadením Komisie (EÚ) 2018/917 (7) sa predĺžilo obdobie platnosti schválenia chlórprofámu do 31. júla 2019, aby sa postup obnovenia mohol dokončiť pred uplynutím obdobia platnosti schválenia uvedenej látky. Avšak vzhľadom na to, že rozhodnutie bolo prijaté pred uvedeným predĺženým dátumom uplynutia obdobia platnosti, toto nariadenie by sa malo začať uplatňovať čo najskôr.

                     (17)

                     Toto nariadenie nebráni predloženiu ďalšej žiadosti o schválenie chlórprofámu v súlade s článkom 7 nariadenia (ES) č. 1107/2009.

                     (18)

                     Stály výbor pre rastliny, zvieratá, potraviny a krmivá nevydal stanovisko v lehote stanovenej jeho predsedom. Prijatie vykonávacieho aktu sa považovalo sa nevyhnutné, a preto predseda predložil návrh vykonávacieho aktu odvolaciemu výboru na ďalšie prerokovanie. Odvolací výbor nevydal stanovisko,

               PRIJALA TOTO NARIADENIE:

            Článok 1
            Neobnovenie schválenia účinnej látky
            Schválenie účinnej látky chlórprofám sa neobnovuje.

            Článok 2
            Zmena vykonávacieho nariadenia (EÚ) č. 540/2011
            V časti A prílohy k vykonávaciemu nariadeniu (EÚ) č. 540/2011 sa vypúšťa riadok 78 týkajúci sa chlórprofámu.

            Článok 3
            Prechodné opatrenia
            Členské štáty zrušia autorizácie prípravkov na ochranu rastlín s obsahom účinnej látky chlórprofám najneskôr do 8. januára 2020.

            Článok 4
            Doba odkladu
            Akákoľvek doba odkladu, ktorú členské štáty poskytnú v súlade s článkom 46 nariadenia (ES) č. 1107/2009, musí byť čo najkratšia a uplynúť najneskôr do 8. októbra 2020.

            Článok 5
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 17. júna 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 309, 24.11.2009, s. 1.

            (2)  Smernica Komisie 2004/20/ES z 2. marca 2004, ktorou sa mení a dopĺňa smernica Rady 91/414/EHS s cieľom zahrnúť chlórprofám ako účinnú látku (Ú. v. EÚ L 70, 9.3.2004, s. 32).

            (3)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

            (4)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

            (5)  Vykonávacie nariadenie Komisie (EÚ) č. 844/2012 z 18. septembra 2012, ktorým sa stanovujú ustanovenia potrebné na vykonávanie postupu obnovenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Ú. v. EÚ L 252, 19.9.2012, s. 26).

            (6)  EFSA (Európsky úrad pre bezpečnosť potravín), 2017. Záver z partnerského preskúmania posúdenia rizika pesticídov s účinnou látkou chlórprofám. Vestník EFSA (EFSA Journal) (2017) 15(7):4903, 29 s doi:10.2903/j.efsa.2017.4903.

            (7)  Vykonávacie nariadenie Komisie (EÚ) 2018/917 z 27. júna 2018, ktorým sa mení vykonávacie nariadenie (EÚ) č. 540/2011, pokiaľ ide o predĺženie období schválenia účinných látok alfa-cypermetrín, beflubutamid, benalaxyl, bentiavalikarb, bifenazát, boskalid, bromoxynil, kaptán, karvón, chlórprofám, cyazofamid, desmedifám, dimetoát, dimetomorf, dikvát, etefón, etoprofos, etoxazol, famoxadón, fenamidón, fenamifos, flumioxazín, fluoxastrobín, folpet, foramsulfurón, formetanát, Gliocladium catenulatum kmeň: J1446, izoxaflutol, metalaxyl-m, metiokarb, metoxyfenozid, metribuzín, milbemektín, oxasulfurón, Paecilomyces lilacinus kmeň 251, fénmedifám, fosmet, pirimifos-metyl, propamokarb, protiokonazol, pymetrozín a S-metolachlór (Ú. v. EÚ L 163, 28.6.2018, s. 13).


title: Vykonávacie nariadenie Komisie (EÚ) 2019/1013 zo 16. apríla 2019 o oznámeniach vopred, pokiaľ ide o zásielky určitých kategórií zvierat a tovaru vstupujúcich do Únie (Text s významom pre EHP)

text:
                  21.6.2019

                  SK

                  Úradný vestník Európskej únie

                  L 165/8

         VYKONÁVACIE NARIADENIE KOMISIE (EÚ) 2019/1013
         zo 16. apríla 2019
         o oznámeniach vopred, pokiaľ ide o zásielky určitých kategórií zvierat a tovaru vstupujúcich do Únie
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (1), a najmä na jeho článok 58 prvý odsek písm. b),
         keďže:

                     (1)

                     Nariadením (EÚ) 2017/625 sa okrem iného zriaďuje rámec na vykonávanie úradných kontrol a iných úradných činností týkajúcich sa zvierat a tovaru vstupujúcich do Únie z tretích krajín na overenie dodržiavania právnych predpisov Únie s cieľom chrániť zdravie ľudí, zvierat a rastlín, dobré životné podmienky zvierat a v súvislosti s geneticky modifikovanými organizmami (GMO) a prípravkami na ochranu rastlín aj životné prostredie. Rámec zahŕňa úradné kontroly zvierat a tovaru, ktoré vstupujú do Únie z tretích krajín cez určené hraničné kontrolné stanice.

                     (2)

                     V nariadení (EÚ) 2017/625 sa vyžaduje, aby prevádzkovateľ zodpovedný za zásielky vstupujúce do Únie príslušným orgánom hraničných kontrolných staníc vopred oznámil príchod zásielok. S cieľom umožniť týmto orgánom vykonávať úradné kontroly včas a účinne je vhodné stanoviť minimálnu lehotu na oznámenie zásielok vopred na jeden pracovný deň pred príchodom zásielok.

                     (3)

                     V dôsledku logistických obmedzení spojených s dopravou však v určitých prípadoch môže dôjsť k nedodržaniu lehoty jedného pracovného dňa na oznamovanie zásielok vopred pred príchodom zásielky. Môže to byť napríklad v prípade, keď preprava zásielky z miesta odoslania na hraničnú kontrolnú stanicu trvá menej ako 24 hodín a informácie potrebné na vyplnenie príslušných častí jednotného vstupného zdravotného dokladu (CHED) vyžadovaného na oznámenie vopred v súlade s článkom 56 ods. 3 písm. a) nariadenia (EÚ) 2017/625 nie sú pred naložením zásielky k dispozícii. V takýchto prípadoch by sa malo členským štátom umožniť, aby vyžadovali vykonanie oznámenia vopred najmenej štyri hodiny pred príchodom zásielky, aby bolo možné zabezpečiť včasné a účinné vykonávanie úradných kontrol aj za takýchto okolností.

                     (4)

                     V delegovanom nariadení Komisie (EÚ) 2019/1012 (2) sa stanovuje, aby členské štáty oslobodili hraničné kontrolné stanice, ktoré sa majú určiť na dovoz nespracovanej guľatiny a rezaného a štiepaného dreva od určitých minimálnych požiadaviek hraničných kontrolných staníc z dôvodu špecifických geografických obmedzení. V uvedenom nariadení sa takisto stanovuje, že úradné kontroly a iné úradné činnosti na hraničnej kontrolnej stanici určenej pre uvedený tovar môže vykonávať mobilný tím pre úradné kontroly. Preto by sa v záujme poskytnutia dostatočného času na organizáciu úradných kontrol a iných úradných činností na týchto hraničných kontrolných staniciach mala v tomto nariadení stanoviť výnimka z pravidiel o minimálnom čase na oznámenie vopred o príchode zásielok.

                     (5)

                     Keďže nariadenie (EÚ) 2017/625 sa uplatňuje od 14. decembra 2019, aj toto nariadenie by sa malo uplatňovať od toho istého dátumu.

                     (6)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Oznámenie zásielok vopred

               1.   Prevádzkovateľ zodpovedný za zásielku, ktorá patrí do kategórií zvierat a tovaru uvedenej v článku 47 ods. 1 nariadenia (EÚ) 2017/625, príslušnému orgánu hraničnej kontrolnej stanice vopred oznámi prvý príchod do Únie, najmenej jeden pracovný deň pred očakávaným príchodom zásielky.

               2.   Odchylne od odseku 1, ak logistické obmedzenia bránia súladu s lehotou stanovenou v uvedenom odseku, príslušné orgány hraničných kontrolných staníc môžu uplatniť lehotu na oznámenie vopred, ktorá predstavuje najmenej štyri hodiny pred očakávaným príchodom zásielky.

               3.   Odchylne od odseku 1 môžu príslušné orgány hraničných kontrolných staníc určených na dovoz nespracovanej guľatiny a rezaného a štiepaného dreva v súlade s článkom 4 delegovaného nariadenia Komisie (EÚ) 2019/1012 na oznámenie vopred uplatniť lehotu do piatich pracovných dní pred očakávaným príchodom takýchto zásielok.

            Článok 2
            Nadobudnutie účinnosti a uplatňovanie
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 14. decembra 2019.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 16. apríla 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 95, 7.4.2017, s. 1.

            (2)  Delegované nariadenie Komisie (EÚ) 2019/1012 z 12. marca 2019, ktorým sa dopĺňa nariadenie Európskeho parlamentu a Rady (EÚ) 2017/625 stanovením odchýlok od pravidiel určovania kontrolných staníc a od minimálnych požiadaviek na hraničné kontrolné stanice (pozri stranu 4 tohto úradného vestníka).


title: Vykonávacie nariadenie Komisie (EÚ) 2019/1014 z 12. júna 2019, ktorým sa stanovujú podrobné pravidlá týkajúce sa minimálnych požiadaviek na hraničné kontrolné stanice vrátane inšpekčných stredísk a formátu, kategórií a skratiek používaných na zaradenie hraničných kontrolných staníc a kontrolných miest do zoznamu (Text s významom pre EHP)

text:
                  21.6.2019

                  SK

                  Úradný vestník Európskej únie

                  L 165/10

         VYKONÁVACIE NARIADENIE KOMISIE (EÚ) 2019/1014
         z 12. júna 2019,
         ktorým sa stanovujú podrobné pravidlá týkajúce sa minimálnych požiadaviek na hraničné kontrolné stanice vrátane inšpekčných stredísk a formátu, kategórií a skratiek používaných na zaradenie hraničných kontrolných staníc a kontrolných miest do zoznamu
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (1), a najmä na jeho článok 60 ods. 2 a článok 64 ods. 4,
         keďže:

                     (1)

                     Nariadením (EÚ) 2017/625 sa okrem iného zriaďuje rámec na vykonávanie úradných kontrol a iných úradných činností týkajúcich sa zvierat a tovaru vstupujúcich do Únie z tretích krajín na overenie dodržiavania právnych predpisov Únie týkajúcich sa agropotravinového reťazca s cieľom chrániť zdravie ľudí, zvierat a rastlín, dobré životné podmienky zvierat a v súvislosti s geneticky modifikovanými organizmami (GMO) a prípravkami na ochranu rastlín aj životné prostredie. Stanovuje sa v ňom, že úradné kontroly sa vykonávajú v prípade zásielok zvierat a tovaru na hraničnej kontrolnej stanici prvého príchodu do Únie. Členské štáty na tento účel určia hraničné kontrolné stanice.

                     (2)

                     V nariadení (EÚ) 2017/625 sa stanovujú minimálne požiadavky, ktoré musia hraničné kontrolné stanice spĺňať, aby mohli byť určené. Preto je vhodné stanoviť podrobné pravidlá týkajúce sa minimálnych požiadaviek, pokiaľ ide o infraštruktúru, vybavenie a dokumentáciu hraničných kontrolných staníc.

                     (3)

                     V záujme ochrany zdravia ľudí a zvierat by sa mali stanoviť dodatočné podrobné pravidlá týkajúce sa minimálnych požiadaviek na hraničné kontrolné stanice, ktoré boli určené pre kategóriu zvierat a určité kategórie tovaru, ako sú produkty živočíšneho pôvodu, vedľajšie živočíšne produkty, zárodočné produkty, zložené výrobky a seno a slama.

                     (4)

                     S cieľom zohľadniť osobitné požiadavky týkajúce sa vykládky určitých zásielok, ktoré nie sú uložené v kontajneroch, akými sú zásielky produktov rybolovu alebo zásielky vedľajších živočíšnych produktov pozostávajúcich napríklad z vlny, a zásielky voľne loženého tovaru veľkého objemu, ktoré sa skladajú z veľkého množstva tovaru, ktorý sa prepravuje bez balenia, by hraničné kontrolné stanice mali byť v niektorých prípadoch oslobodené od požiadavky mať zastrešený priestor na vykládku. Vzhľadom na to, že zásielky voľne ložených tekutín živočíšneho a neživočíšneho pôvodu sa vykladajú priamo z dopravných prostriedkov do nádrží cez špeciálne čerpacie hadice, nemalo by sa od hraničných kontrolných staníc vyžadovať, aby mali priestory alebo miestnosti na vykládku tovaru a kontrolné miestnosti či kontrolné priestory určené na vykonávanie úradných kontrol a iných úradných činností týkajúcich sa voľne ložených tekutín.

                     (5)

                     S cieľom zabrániť riziku krížovej kontaminácie je vhodné stanoviť požiadavky týkajúce sa oddelenia zariadení na vykladanie, skladovanie a kontrolu na hraničných kontrolných staniciach, ktoré boli určené pre výrobky živočíšneho pôvodu, zložené výrobky, vedľajšie živočíšne produkty a zárodočné produkty. Mali by sa však prijať ustanovenia, ktoré umožnia odchýlku od požiadaviek na oddelenie v prípade hraničnej kontrolnej stanice, ktorá bola určená výhradne pre balený tovar alebo pre balený a určitý nebalený tovar, pokiaľ posúdenie rizika príslušnými orgánmi vykonávané na danej hraničnej kontrolnej stanici vylúči akúkoľvek možnosť krížovej kontaminácie. V tomto prípade by však príslušné orgány mali v záujme účinného riešenia rizík krížovej kontaminácie okrem toho zabezpečiť časové oddeľovanie vybavovania zásielok a rovnako by mali zabezpečiť, aby sa zariadenia medzi príchodom jednotlivých zásielok vyčistili a vydezinfikovali.

                     (6)

                     Keďže zvieratá a tovar vstupujúce do Únie a podliehajúce úradným kontrolám na hraničných kontrolných staniciach možno nie sú v súlade s právnymi predpismi Únie a s cieľom zabrániť riziku krížovej kontaminácie je vhodné stanoviť pravidlá zákazu využívania určitých zariadení hraničných kontrolných staníc v prípade zásielok zvierat a tovaru určených na obchodovanie v rámci Únie a umožniť takéto využívanie v prípade zásielok zvierat a tovaru určených na vývoz, alebo v prípade zásielok, ktoré sa premiestňujú z jedného miesta nachádzajúcom sa na území Únie do iného miesta na území Únie po prechode územím tretej krajiny, za predpokladu, že príslušné orgány vykonajú primerané opatrenia na predchádzanie rizikám. Takéto opatrenia by mali byť založené na posúdení kapacity príslušných zariadení, pokiaľ ide o schopnosť vykonávania takejto dodatočnej činnosti. Príslušné orgány by mali mať zavedené vhodné opatrenia na zaobchádzanie so zvieratami v súlade s pravidlami Únie týkajúcimi sa dobrých životných podmienok zvierat.

                     (7)

                     S cieľom podporiť účinnosť úradných kontrol a iných úradných činností by sa mala zabezpečiť určitá flexibilita tým, že sa za určitých podmienok povolí využívanie skladovacích zariadení obchodných podnikov a skladovanie v dopravných prostriedkoch, v ktorých bola zásielka privezená na hraničnú kontrolnú stanicu.

                     (8)

                     S cieľom uľahčiť účinnú organizáciu a vykonávanie úradných kontrol a iných úradných činností je vhodné umožniť rozdelenie hraničných kontrolných staníc na jedno alebo viacero inšpekčných stredísk, kde sa majú kontrolovať kategórie zvierat a tovaru, pre ktoré bola hraničná kontrolná stanica určená. V tejto súvislosti by sa mali stanoviť minimálne požiadavky na inšpekčné strediská.

                     (9)

                     Komisia by v rámci postupu určenia hraničnej kontrolnej stanice mala posúdiť, či inšpekčné strediská spĺňajú minimálne požiadavky na hraničné kontrolné stanice stanovené v článku 64 ods. 3 nariadenia (EÚ) 2017/625, ako aj podrobné pravidlá týkajúce sa minimálnych požiadaviek stanovených v tomto nariadení. Preto by členské štáty v prípade, že oznamujú Komisii určenie hraničnej kontrolnej stanice, mali uviesť všetky potrebné informácie o inšpekčných strediskách.

                     (10)

                     S cieľom zabezpečiť riadne overenie súladu hraničných kontrolných staníc a inšpekčných stredísk nachádzajúcich sa v rámci týchto staníc s minimálnymi požiadavkami stanovenými v článku 64 ods. 3 nariadenia (EÚ) 2017/625 a s podrobnými pravidlami stanovenými v tom nariadení by členské štáty mali oznamovať Komisii všetky zmeny týkajúce sa infraštruktúry alebo prevádzky hraničnej kontrolnej stanice alebo inšpekčného strediska nachádzajúceho sa v rámci danej stanice, ak si takéto zmeny vyžadujú aktualizáciu informácií poskytnutých Komisii v súlade s článkom 59 ods. 2 nariadenia (EÚ) 2017/625. Preto je vhodné požadovať v tomto nariadení od členských štátov, aby zodpovedajúcim spôsobom informovali Komisiu.

                     (11)

                     V článku 53 ods. 2 a článku 60 ods. 1 nariadenia (EÚ) 2017/625 sa vyžaduje, aby každý členský štát na internete sprístupnil aktualizované zoznamy hraničných kontrolných staníc a kontrolných miest na svojom území a poskytol určité informácie o každej hraničnej kontrolnej stanici a každom kontrolnom mieste. Preto je vhodné stanoviť v tomto nariadení formát zoznamov hraničných kontrolných staníc a kontrolných miest spolu so skratkami, ktoré sa majú používať na označenie kategórií zvierat a tovaru, pre ktoré boli hraničné kontrolné stanice a kontrolné miesta určené, ako aj dodatočné špecifické informácie týkajúce sa rozsahu určenia.

                     (12)

                     Z dôvodu transparentnosti by sa mali všetky inšpekčné strediská, ktoré sa využívajú ako súčasť hraničnej kontrolnej stanice, uviesť spolu s príslušnou stanicou v zozname hraničných kontrolných staníc, pričom by sa mali uviesť kategórie zvierat a tovaru kontrolované v inšpekčných strediskách. Akákoľvek zmena týkajúca sa inšpekčných stredísk by mala byť presne uvedená v zozname.

                     (13)

                     Pravidlá, ktoré má Komisia stanoviť v súlade s článkami 60 ods. 2 a 64 ods. 4 nariadenia (EÚ) 2017/625, sú navzájom úzko prepojené, pretože sa všetky týkajú požiadaviek uplatniteľných na hraničné kontrolné stanice a kontrolné miesta, a preto by sa mali uplatňovať od rovnakého dátumu. V záujme uľahčenia správneho a komplexného uplatňovania týchto pravidiel je vhodné stanoviť ich v jedinom akte.

                     (14)

                     Rozhodnutím Komisie 2001/812/ES (2) sa stanovujú minimálne požiadavky na hraničné inšpekčné miesta schválené v súlade so smernicou Rady 97/78/ES (3), požiadavky na inšpekčné strediská, ako aj pravidlá ich zaradenia do zoznamu. Rozhodnutím Komisie 2009/821/ES (4) sa zostavuje zoznam schválených hraničných inšpekčných staníc. Smernicou Komisie 98/22/ES (5) sa stanovujú minimálne podmienky pre vykonávanie fytosanitárnych kontrol na inšpekčných miestach týkajúcich sa rastlín, rastlinných produktov a iných predmetov pochádzajúcich z tretích krajín v súlade so smernicou Rady 2000/29/ES (6). S cieľom zabezpečiť konzistentnosť a vyhnúť sa prekrývaniu požiadaviek by sa rozhodnutie 2001/812/ES, rozhodnutie 2009/821/ES a smernica 98/22/ES mali zrušiť.

                     (15)

                     Príslušné ustanovenia a právomoci udelené Komisii stanovené v nariadení (EÚ) 2017/625 sa začínajú uplatňovať od 14. decembra 2019. Preto by sa aj pravidlá stanovené v tomto nariadení mali uplatňovať od uvedeného dátumu,

                     (16)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Predmet úpravy

               1.   Toto nariadenie stanovuje pravidlá vykonávania nariadenia (EÚ) 2017/625, pokiaľ ide o:

                           a)

                           spoločné podrobné pravidlá týkajúce sa minimálnych požiadaviek, pokiaľ ide o infraštruktúru, vybavenie a dokumentáciu hraničných kontrolných staníc a kontrolných miest iných, než sú hraničné kontrolné stanice;

                           b)

                           osobitné podrobné pravidlá týkajúce sa minimálnych požiadaviek na hraničné kontrolné stanice určené pre kategórie zvierat a tovaru uvedené v článku 47 ods. 1 písm. a) a b) nariadenia (EÚ) 2017/625;

                           c)

                           podrobné pravidlá týkajúce sa minimálnych požiadaviek na inšpekčné strediská;

                           d)

                           formát, kategórie, skratky a ďalšie informácie na zaradenie hraničných kontrolných staníc a kontrolných miest iných, než sú hraničné kontrolné stanice, do zoznamu.

            Článok 2
            Vymedzenie pojmov
            Na účely tohto nariadenia sa uplatňuje toto vymedzenie pojmov:

                        1.

                        „balený tovar“ je tovar vložený do akéhokoľvek druhu obalu, ktorý tovar úplne obklopuje, a tým zabraňuje úniku a strate obsahu;

                        2.

                        „inšpekčné stredisko“ je samostatné zariadenie zriadené v rámci hraničnej kontrolnej stanice a vytvorené na účely vykonávania úradných kontrol a iných úradných činností týkajúcich sa zvierat a tovaru v rozsahu pôsobnosti určenia hraničných kontrolných miest;

                        3.

                        „kopytníky“ sú kopytníky vymedzené v článku 2 písm. d) smernice Rady 2004/68/ES (7);

                        4.

                        „registrované koňovité“ sú registrované zvieratá čeľade koňovité vymedzené v článku 2 písm. c) smernice Rady 2009/156/ES (8);

         KAPITOLA I

               Spoločné minimálne požiadavky na hraničné kontrolné stanice

            Článok 3
            Infraštruktúra hraničnej kontrolnej stanice

               1.   Hraničné kontrolné stanice určené pre kategórie zvierat a tovaru uvedené v článku 47 ods. 1 nariadenia (EÚ) 2017/625 musia byť vybavené týmito zariadeniami:

                           a)

                           priestory alebo miestnosti, kde sa majú zvieratá a tovar vykladať. Tieto miesta musia byť zastrešené, s výnimkou prípadov uvedených v odseku 4;

                           b)

                           kontrolné miestnosti alebo kontrolné priestory vybavené prívodom teplej a studenej tečúcej vody a zariadeniami na umývanie a sušenie rúk;

                           c)

                           priestory alebo miestnosti určené na umiestnenie zvierat a skladovacie priestory alebo skladovacie miestnosti vrátane chladiarenských skladovacích miestností, pokiaľ je to potrebné vzhľadom na kategóriu tovaru, pre ktorú bola hraničná kontrolná stanica určená; ako aj

                           d)

                           prístup k toaletám vybaveným zariadeniami na umývanie a sušenie rúk;

               2.   Miestnosti uvedené v odseku 1 musia byť vybavené stenami, podlahami a stropmi, ktoré sa ľahko čistia a dezinfikujú, a vhodným odtokovým systémom aj vhodným prírodným svetlom alebo umelým osvetlením.

               3.   Priestory uvedené v odseku 1 sa musia ľahko čistiť, musia byť vybavené vhodným odtokovým systémom, ako aj vhodným prírodným svetlom alebo umelým osvetlením.

               4.   Požiadavka, aby boli priestory určené na vykládku zastrešené v súlade s odsekom 1 písm. a), sa neuplatňuje v týchto prípadoch:

                           a)

                           zásielky produktov rybolovu, ktoré nie sú umiestnené v kontajneroch a ktoré sú určené na ľudskú spotrebu;

                           b)

                           zásielky vedľajších živočíšnych produktov, ktoré pozostávajú z vlny, voľne ložených spracovaných živočíšnych bielkovín, voľne loženého maštaľného hnoja alebo guána, ako aj

                           c)

                           zásielky voľne loženého tovaru veľkého objemu uvedeného v článku 47 ods. 1 písm. c), d) a e) nariadenia (EÚ) 2017/625.

               5.   Zariadenia uvedené v odseku 1 písm. a) a b) sa nevyžadujú v prípade vykonávania úradných kontrol a iných úradných činností týkajúcich sa voľne ložených tekutín živočíšneho a neživočíšneho pôvodu.

               6.   Členské štáty môžu vyňať hraničné kontrolné stanice, ktoré boli určené pre kategórie tovaru uvedené v článku 47 ods. 1 písm. c) nariadenia (EÚ) 2017/625, z týchto požiadaviek:

                           a)

                           mať prívod teplej a studenej tečúcej vody a zariadenia na umývanie a sušenie rúk, ako sa uvádza v odseku 1 písm. b), ako aj

                           b)

                           mať miestnosti so stropmi, ktoré sa ľahko dezinfikujú, ako sa uvádza v odseku 2.

               7.   Zariadenia uvedené v odseku 1 písm. a), b) a c), ak sa využívajú v prípade produktov živočíšneho pôvodu a zložených výrobkov, sa nesmú využívať spoločne s inými kategóriami tovaru uvedenými v článku 47 ods. 1 nariadenia (EÚ) 2017/625.

               8.   Zariadenia uvedené v odseku 1 písm. a), b) a c), ak sa využívajú v prípade zárodočných produktov a vedľajších živočíšnych produktov, sa nesmú využívať spolu s potravinami neživočíšneho pôvodu.

               9.   Odchylne od požiadaviek stanovených v odsekoch 7 a 8 môžu hraničné kontrolné stanice spoločne využívať zariadenia uvedené v odseku 1 písm. a), b) a c) v týchto prípadoch:

                           a)

                           hraničné kontrolné stanice, ktoré boli určené výlučne pre kategórie balených tovarov alebo

                           b)

                           hraničné kontrolné stanice, ktoré boli určené pre kategórie baleného a nebaleného tovaru, za predpokladu, že sú splnené tieto podmienky:

                                       i)

                                       príslušné orgány vykonajú na hraničných kontrolných staniciach posúdenie rizika, ktorým sa preukáže, ako možno zabezpečiť zabránenie krížovej kontaminácii, a vykonávajú opatrenia určené v posúdení rizika, pokiaľ ide o prevenciu takejto krížovej kontaminácie, ako aj

                                       ii)

                                       príslušné orgány zabezpečia časové oddeľovanie vybavenia rôznych zásielok nebaleného tovaru a vybavenia zásielok nebaleného a baleného tovaru. V priebehu časového úseku, ktorý týmto časovým oddeľovaním vznikne, sa zariadenia uvedené v odseku 1 písm. a), b) a c) vyčistia a vydezinfikujú.

               10.   Odsek 9 sa neuplatňuje v prípade zariadení uvedených v odseku 1 písm. c), ak sa tieto zariadenia využívajú na skladovanie voľne ložených vedľajších živočíšnych produktov.

               11.   Príslušné orgány hraničnej kontrolnej stanice môžu pod svojim dohľadom povoliť využívanie komerčných skladovacích zariadení na tovar uvedený v článku 47 ods. 1 nariadenia (EÚ) 2017/625 za predpokladu, že tieto zariadenia sa nachádzajú v tesnej blízkosti hraničnej kontrolnej stanice a patria do pôsobnosti toho istého colného orgánu.
               Takéto komerčné skladovacie zariadenia sa môžu využívať na vykonávanie identifikačných kontrol a fyzických kontrol produktov neživočíšneho pôvodu za predpokladu, že tieto zariadenia spĺňajú minimálne požiadavky stanovené v tomto nariadení.

               12.   Tovar uskladnený v komerčných skladovacích zariadeniach v súlade s odsekom 11 sa skladuje v hygienických podmienkach a musí byť riadne označený čiarovými kódmi alebo inými elektronickými prostriedkami alebo etiketami. V prípade, že tovar by mohol predstavovať riziko pre zdravie ľudí, zvierat a rastlín alebo v súvislosti s geneticky modifikovanými organizmami (GMO) a prípravkami na ochranu rastlín aj pre životné prostredie, daný tovar sa musí navyše zaistiť v osobitnej uzamykateľnej miestnosti alebo v priestoroch, ktoré sú oddelené ohradou od všetkého ostatného tovaru uskladneného v komerčnom skladovacom zariadení.

               13.   Ak sa hraničná kontrolná stanica nachádza v mieste cesty, železnice alebo prístavu, môže byť pod dohľadom príslušných orgánov povolené skladovanie v dopravnom prostriedku, v ktorom bol tovar privezený na hraničnú kontrolnú stanicu.

               14.   Členské štáty oznamujú Komisii akékoľvek zmeny v infraštruktúre alebo v prevádzke hraničnej kontrolnej stanice alebo inšpekčného strediska nachádzajúceho sa v rámci danej stanice, ak si takéto zmeny vyžadujú aktualizáciu informácií poskytnutých Komisii v súlade s článkom 59 ods. 2 nariadenia (EÚ) 2017/625.

            Článok 4
            Vybavenie a dokumentácia hraničných kontrolných staníc

               1.   Hraničným kontrolným staniciam je k dispozícii:

                           a)

                           zariadenie na váženie zásielok, pokiaľ je jeho použitie relevantné pre kategórie zvierat a tovaru, pre ktoré bola hraničná kontrolná stanica určená;

                           b)

                           vybavenie na vykládku, otvorenie a kontrolu zásielok;

                           c)

                           vybavenie na čistenie a dezinfekciu a pokyny na jeho použitie alebo zdokumentovaný systému čistenia a dezinfekcie, ak čistenie a dezinfekciu poskytujú externé subjekty mimo hraničnej kontrolnej stanice, ako aj

                           d)

                           primerané vybavenie na dočasné uskladnenie vzoriek pri kontrolovanej teplote až do ich odoslania do laboratória a vhodné nádoby na ich prepravu.

               2.   Kontrolné miestnosti alebo kontrolné priestory musia byť, pokiaľ je to vhodné s ohľadom na kategórie zvierat a tovaru, pre ktoré boli hraničné kontrolné stanice určené, vybavené:

                           a)

                           stolom s hladkým umývateľným povrchom, ktorý sa ľahko čistí a dezinfikuje;

                           b)

                           teplomerom na meranie povrchovej a teploty v strede tovaru;

                           c)

                           rozmrazovacím zariadením;

                           d)

                           zariadením na odber vzoriek, ako aj

                           e)

                           páskou na zapečatenie a očíslovanými pečatidlami alebo nálepkami, jasne označenými, aby sa zabezpečila vysledovateľnosť.

               3.   V prípade, že je potrebné zabezpečiť integritu vzoriek odobratých v rámci úradných kontrol, musia byť k dispozícii podrobné pokyny týkajúce sa odberu vzoriek určených na analýzu, ako aj prepravy takýchto vzoriek do určeného úradného laboratória.

         KAPITOLA II

               Špecifické minimálne požiadavky na hraničné kontrolné stanice

            Článok 5
            Hraničné kontrolné stanice určené pre kategórie zvierat

               1.   Okrem požiadaviek uvedených v článkoch 3 a 4 musia hraničné kontrolné stanice, ktoré boli určené pre zvieratá uvedené v článku 47 ods. 1 písm. a) nariadenia (EÚ) 2017/625, mať:

                           a)

                           šatňu so sprchou;

                           b)

                           priestory alebo miestnosti na vykládku zvierat uvedené v článku 3 ods. 1 písm. a) s dostatočným priestorom, osvetlením a vetraním;

                           c)

                           vybavenie na kŕmenie a napájanie;

                           d)

                           skladovacie zariadenia na krmivo, stelivo a podstielku a maštaľný hnoj alebo dohodu s externým poskytovateľom, ktorý takéto zariadenia poskytuje;

                           e)

                           priestory alebo miestnosti určené na umiestnenie zvierat, v ktorých sa samostatne držia tieto kategórie zvierat, pre ktoré je hraničná kontrolná stanica určená:

                                       i)

                                       kopytníky iné než registrované koňovité;

                                       ii)

                                       registrované koňovité, ako aj

                                       iii)

                                       iné zvieratá než kopytníky (ale vrátane kopytníkov pre zoologické záhrady);

                           f)

                           kontrolné miestnosti alebo kontrolné priestory vybavené zariadením na znehybnenie a potrebným zariadením na vykonávanie klinických skúšok, ako aj

                           g)

                           vyhradený prístupový pruh alebo iné opatrenia, ktoré zabezpečia, aby boli zvieratá ušetrené zbytočného čakania, kým sa dostanú do miesta vykládky.

               2.   Zariadenia uvedené v odseku 1 písm. b), c), e), f) a g) musia byť navrhnuté, vybudované, udržiavané a prevádzkované tak, aby sa zabránilo poraneniu a zbytočnému utrpeniu zvierat a aby sa zabezpečila ich bezpečnosť.

               3.   Zariadenia uvedené v odseku 1 písm. a), b), c), e) a f) predstavujú jednu integrovanú a celú pracovnú jednotku.

               4.   Zariadenia uvedené v odseku 1 sa nesmú využívať na vykonávanie úradných kontrol a iných úradných činností týkajúcich sa zásielok zvierat určených pre obchod v rámci Únie.
               Zariadenia uvedené v odseku 1 sa môžu využívať na vykonávanie úradných kontrol a iných úradných činností v prípade zásielok zvierat, ktoré sú určené na vývoz z Únie alebo ktoré sa premiestňujú z jedného z území uvedených v prílohe I k nariadeniu (EÚ) 2017/625 na iné územie uvedené v prílohe I k nariadeniu (EÚ) 2017/625 po prechode cez územie tretej krajiny, za predpokladu, že sú splnené tieto podmienky:

                           a)

                           príslušné orgány vykonajú na hraničných kontrolných staniciach posúdenie rizika, ktorým sa preukáže, ako možno zabezpečiť zabránenie krížovej kontaminácii, a vykonávajú opatrenia určené v posúdení rizika, pokiaľ ide o prevenciu takejto krížovej kontaminácie, ako aj

                           b)

                           príslušné orgány zabezpečia časové oddeľovanie vybavovania zásielok zvierat, ktoré sú určené na vývoz z Únie alebo ktoré sa premiestňujú z jedného z území uvedených v prílohe I k nariadeniu (EÚ) 2017/625 na iné územie uvedené v prílohe I k nariadeniu (EÚ) 2017/625 po prechode cez územie tretej krajiny, a vybavovania akýchkoľvek iných zásielok zvierat vstupujúcich do Únie. V priebehu časového úseku, ktorý týmto časovým oddeľovaním vznikne, sa zariadenia využívané na vybavovanie zásielok zvierat vyčistia a vydezinfikujú.

               5.   Zariadenia uvedené v odseku 1 písm. b), c), e) a f) sa nesmú využívať spoločne s inými kategóriami tovaru uvedenými v článku 47 ods. 1 nariadenia (EÚ) 2017/625.

            Článok 6
            Hraničné kontrolné stanice určené pre kategórie produktov živočíšneho pôvodu, vedľajšie živočíšne produkty, zárodočné produkty, zložené výrobky a seno a slamu

               1.   Okrem požiadaviek uvedených v článkoch 3 a 4 musia hraničné kontrolné stanice, ktoré boli určené pre kategórie tovaru uvedené v článku 47 ods. 1 písm. b) nariadenia (EÚ) 2017/625:

                           a)

                           mať kontrolné miestnosti uvedené v článku 3 ods. 1 písm. b) vybavené zariadeniami, ktorými sa v prípade potreby udrží prostredie s riadenou teplotou;

                           b)

                           v prípade, že hraničné kontrolné stanice boli určené pre kategórie chladených a mrazených výrobkov a výrobkov skladovateľných pri izbovej teplote, musia byť schopné súčasne uskladniť tento tovar v príslušnom vhodnom teplotnom režime, kým nebudú k dispozícii výsledky laboratórnej analýzy, skúšok alebo diagnostiky, alebo kým nebudú známe výsledky kontrol príslušného orgánu, ako aj

                           c)

                           mať šatne.

               2.   Zariadenia uvedené v odseku 1 predstavujú jednu integrovanú a celú pracovnú jednotku.

               3.   Zariadenia uvedené v odseku 1 sa nesmú využívať na vykonávanie úradných kontrol a iných úradných činností týkajúcich sa zásielok tovaru určeného pre obchod v rámci Únie.
               Zariadenia uvedené v odseku 1 sa môžu využívať na vykonávanie úradných kontrol a iných úradných činností v prípade zásielok tovaru, ktoré sú určené na vývoz z Únie alebo ktoré sa premiestňujú z jedného z území uvedených v prílohe I k nariadeniu (EÚ) 2017/625 na iné územie uvedené v prílohe I k nariadeniu (EÚ) 2017/625 po prechode cez územie tretej krajiny, za predpokladu, že sú splnené tieto podmienky:

                           a)

                           príslušné orgány vykonajú na hraničných kontrolných staniciach posúdenie rizika, ktorým sa preukáže, ako možno zabezpečiť zabránenie krížovej kontaminácii, a vykonávajú opatrenia určené v posúdení rizika, pokiaľ ide o prevenciu takejto krížovej kontaminácie, ako aj

                           b)

                           príslušné orgány zabezpečia časové oddeľovanie vybavovania zásielok tovaru, ktoré sú určené na vývoz z Únie alebo ktoré sa premiestňujú z jedného z území uvedených v prílohe I k nariadeniu (EÚ) 2017/625 na iné územie uvedené v prílohe I k nariadeniu (EÚ) 2017/625 po prechode cez územie tretej krajiny, a vybavovania akýchkoľvek iných zásielok tovaru vstupujúcich do Únie. V priebehu časového úseku, ktorý týmto časovým oddeľovaním vznikne, sa zariadenia využívané na vybavovanie zásielok tovaru vyčistia a vydezinfikujú.

               4.   Požiadavky uvedené v odseku 1, 2 a 3 sa neuplatňujú na vykonávanie úradných kontrol a iných úradných činností týkajúcich sa voľne ložených tekutín živočíšneho a neživočíšneho pôvodu.

               5.   Živé žaby, živé ryby a živé bezstavovce, ktoré sú určené na ľudskú spotrebu, a násadové vajcia a návnady pre rybolov možno kontrolovať na hraničných kontrolných staniciach, ktoré boli určené pre kategórie tovaru uvedené v článku 47 ods. 1 písm. b) nariadenia (EÚ) 2017/625.

         KAPITOLA III

               Zoznam hraničných kontrolných staníc a kontrolných miest

            Článok 7
            Formát, kategórie, skratky a ďalšie informácie v zozname hraničných kontrolných staníc a kontrolných miest

               1.   Členské štáty použijú na poskytovanie informácií uvedených v článku 60 ods. 1 nariadenia (EÚ) 2017/625 formát stanovený v prílohe I.

               2.   Pri zostavovaní zoznamov hraničných kontrolných staníc uvedených v článku 60 ods. 1 nariadenia (EÚ) 2017/625 a zoznamov kontrolných miest v súlade s článkom 53 ods. 2 nariadenia (EÚ) 2017/625 členské štáty používajú skratky a špecifikácie stanovené v prílohe II.

               3.   K zoznamom hraničných kontrolných staníc a kontrolných miest sa prikladá vysvetľujúca poznámka, v ktorej sú uvedené skratky a špecifikácie stanovené v prílohe II.

         KAPITOLA IV

               Inšpekčné strediská

            Článok 8
            Požiadavky na inšpekčné strediská

               1.   Hraničné kontrolné stanice môžu pozostávať z jedného alebo viacerých inšpekčných stredísk, v ktorých sa podľa potreby vykonávajú úradné kontroly a iné úradné činnosti týkajúce sa kategórií zvierat a tovaru, ktoré patria do rozsahu určenia danej hraničnej kontrolnej stanice.

               2.   Inšpekčné strediská musia spĺňať minimálne požiadavky na hraničné kontrolné stanice stanovené v článku 64 ods. 3 nariadenia (EÚ) 2017/625 a podrobné pravidlá týkajúce sa minimálnych požiadaviek tohto nariadenia.
               Požiadavky uvedené v článku 64 ods. 3 písm. f) nariadenia (EÚ) 2017/625 sa neuplatňujú na inšpekčné strediská, ktoré majú prístup k technológii a vybaveniu pre prevádzku systému riadenia informácií pre úradné kontroly (IMSOC), ktorý je uvedený v článku 131 daného nariadenia, a k ďalším počítačovým systémom riadenia informácií, ktoré sú k dispozícii v inom zariadení tej istej hraničnej kontrolnej stanici.

               3.   Inšpekčné strediská musia:

                           a)

                           patriť do pôsobnosti toho istého colného orgánu hraničnej kontrolnej stanice, ako aj

                           b)

                           byť pod dohľadom toho istého príslušného orgánu hraničnej kontrolnej stanice.

               4.   V prípade, že členské štáty oznámia Komisii určenie hraničnej kontrolnej stanice v súlade s článkom 59 nariadenia (EÚ) 2017/625, predložia Komisii zároveň všetky príslušné informácie týkajúce sa ktoréhokoľvek z inšpekčných stredísk zriadených v rámci takejto hraničnej kontrolnej stanice.

               5.   Členské štáty uvedú v zozname každé inšpekčné stredisko spolu s príslušnou hraničnou kontrolnou stanicou určenou v súlade s článkom 59 nariadenia (EÚ) 2017/625 v súlade s formátom stanoveným v prílohe I. V rámci týchto informácii sa uvedú aj kategórie zvierat a tovaru, ktoré sa kontrolujú v inšpekčných strediskách v súlade s článkom 7.

               6.   Členské štáty odstránia inšpekčné strediská zo zoznamu uvedeného v odseku 5, keď prestanú spĺňať požiadavky odsekov 2 a 3, a oznámia Komisii ich odstránenie, ako aj dôvody takého rozhodnutia.

            Článok 9
            Zrušenia
            Rozhodnutia Komisie 2001/812/ES a 2009/821/ES a smernica Komisie 98/22/ES sa zrušujú s účinnosťou od 14. decembra 2019.

            Článok 10
            Nadobudnutie účinnosti a dátum uplatňovania
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 14. decembra 2019.
            Pokiaľ však ide o hraničné kontrolné stanice, ktoré sú určené pre tovar uvedený v článku 47 ods. 1 písm. c) nariadenia (EÚ) 2017/625 v súlade s článkom 59 ods. 1 uvedeného nariadenia a ktoré ku dňu nadobudnutia účinnosti tohto nariadenia nemajú k dispozícii zastrešené priestory a miestnosti určené na vykládku, sa článok 3 ods. 1 písm. a) druhá veta a článok 3 ods. 3 uplatňujú od 14. decembra 2021.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 12. júna 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 93, 7.4.2017, s. 3.

            (2)  Rozhodnutie Komisie 2001/812/ES z 21. novembra 2001, ktorým sa ustanovujú požiadavky na schvaľovanie hraničných inšpekčných miest zodpovedných za veterinárne kontroly výrobkov, ktoré vstupujú do Spoločenstva z tretích krajín (Ú. v. ES L 306, 23.11.2001, s. 28).

            (3)  Smernica Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (Ú. v. ES L 24, 30.1.1998, s. 9).

            (4)  Rozhodnutie Komisie 2009/821/ES z 28. septembra 2009, ktorým sa zostavuje zoznam schválených hraničných inšpekčných staníc, ustanovujú určité pravidlá o inšpekciách vykonávaných veterinárnymi odborníkmi Komisie a ustanovujú veterinárne jednotky v TRACES (Ú. v. EÚ L 296, 12.11.2009, s. 1).

            (5)  Smernica Komisie 98/22/ES z 15. apríla 1998, ktorá stanovuje minimálne podmienky pre vykonávanie fytosanitárnych kontrol rastlín v Spoločenstve na iných inšpekčných miestach, ako sú cieľové miesta rastlín, rastlinných produktov alebo iných predmetov pochádzajúcich z tretích krajín (Ú. v. ES L 126, 28.4.1998, s. 26).

            (6)  Smernica Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (Ú. v. ES L 169, 10.7.2000, s. 1).

            (7)  Smernica Rady 2004/68/ES z 26. apríla 2004, ktorá ustanovuje pravidlá zdravia zvierat na dovoz a tranzit určitých živých kopytníkov do Spoločenstva a cez Spoločenstvo, mení a dopĺňa smernicu 90/426/EHS a 92/65/EHS a ruší smernicu 72/462/EHS (Ú. v. EÚ L 139, 30.4.2004, s. 321).

            (8)  Smernica Rady 2009/156/ES z 30. novembra 2009 o zdravotnom stave zvierat v súvislosti s presunom a dovozom zvierat čeľade koňovité z tretích krajín (Ú. v. EÚ L 192, 23.7.2010, s. 1).

            PRÍLOHA I

               Formát zoznamov hraničných kontrolných staníc

                           1.

                           2.

                           3.

                           4.

                           5.

                           6.

                           7.

                           Hraničná kontrolná stanica

                           Kontaktné údaje

                           Kód TRACES

                           Druh dopravy

                           Inšpekčné strediská

                           Kategórie zvierat a tovaru a príslušné špecifikácie

                           Dodatočné špecifikácie týkajúce sa rozsahu určenia

               Formát zoznamov kontrolných miest

                           1.

                           2.

                           3.

                           6.

                           7.

                           Kontrolné miesto

                           Kontaktné údaje

                           Kód TRACES

                           Kategórie zvierat a tovaru a príslušné špecifikácie

                           Dodatočné špecifikácie týkajúce sa rozsahu určenia

            PRÍLOHA II

               Číslo poľa 1: Hraničná kontrolná stanica/kontrolné miesto

            Názov hraničnej kontrolnej stanice/kontrolného miesta

               Číslo poľa 2: Kontaktné údaje hraničnej kontrolnej stanice a kontrolného miesta

            Úplná adresa
            Emailová adresa
            Telefónne číslo
            Otváracie hodiny (povinné len pre hraničnú kontrolnú stanicu)
            Webové sídlo (povinné len pre hraničnú kontrolnú stanicu

               Číslo poľa 3:

            Pridelený kód TRACES

               Číslo poľa 4: Druh dopravy hraničnej kontrolnej stanice

                        A

                        =

                        letisko

                        F

                        =

                        železnica

                        P

                        =

                        prístav

                        R

                        =

                        cesta

               Číslo poľa 5: Inšpekčné strediská

            (Upozorňujeme, že v rámci jednej hraničnej kontrolnej stanice môže byť niekoľko inšpekčných stredísk.)
            Názov inšpekčného strediska
            Adresa a kontaktné údaje

               Číslo poľa 6: Hraničná kontrolná stanica a kontrolné miesto

            Kategórie zvierat a tovaru a príslušné špecifikácie

               Číslo poľa 7: Hraničná kontrolná stanica a kontrolné miesto

            Dodatočné špecifikácie týkajúce sa rozsahu určenia: priestor na uvedenie doplňujúcej špecifikácie (1).

               Skratky a špecifikácie vzťahujúce sa na kategórie zvierat a tovaru, pre ktoré je určená hraničná kontrolná stanica/kontrolné miesto, v uplatniteľných prípadoch vrátane inšpekčných stredísk.

               a)   Zvieratá uvedené v článku 47 ods. 1 písm. a) nariadenia (EÚ) 2017/625

                           Skratky

                        LA

                        živé zvieratá

                        -U

                        kopytníky iné než registrované koňovité

                        -E

                        registrované koňovité

                        -O

                        iné zvieratá než kopytníky (táto skratka zahŕňa aj kopytníky chované v zoologických záhradách)

                           Špecifikácie

                        (*)

                        pozastavenie určenia hraničných kontrolných staníc a kontrolných miest uvedených v článku 63 nariadenia (EÚ) 2017/625

                        (1)

                        Pre doplňujúce špecifikácie pozri pole 7

               b)   Produkty živočíšneho pôvodu, zložené výrobky, zárodočné produkty, živočíšne vedľajšie produkty, seno a slama uvedené v článku 47 ods. 1 písm. b) nariadenia (EÚ) 2017/625 alebo na ktoré sa vzťahujú podmienky alebo opatrenia uvedené v článku 47 ods. 1 písm. d), e) alebo f) nariadenia (EÚ) 2017/625

                           Skratky

                        POA

                        produkty živočíšneho pôvodu, zložené výrobky, zárodočné produkty, vedľajšie živočíšne produkty, seno a slama

                        -HC

                        produkty určené na ľudskú spotrebu

                        -NHC

                        produkty neurčené na ľudskú spotrebu

                        -NT

                        bez požiadaviek na teplotu

                        -T

                        mrazené/chladené produkty

                        -T(FR)

                        mrazené produkty

                        -T(CH)

                        chladené produkty

                           Špecifikácie

                        (*)

                        pozastavenie určenia hraničných kontrolných staníc a kontrolných miest uvedených v článku 63 nariadenia (EÚ) 2017/625

                        (1)

                        Pre doplňujúce špecifikácie pozri pole 7

                        (2)

                        iba balené produkty

                        (3)

                        iba produkty rybolovu

                        (4)

                        iba voľne ložené tekutiny

               c)   Rastliny, rastlinné produkty a iné predmety uvedené v článku 47 ods. 1 nariadenia (EÚ) 2017/625

                           Skratky

                        P

                        rastliny

                        PP

                        rastlinné produkty

                        PP(WP)

                        drevo a produkty z dreva

                        OO

                        iné predmety

                           Špecifikácie

                        (*)

                        pozastavenie určenia hraničných kontrolných staníc a kontrolných miest uvedených v článku 63 nariadenia (EÚ) 2017/625

                        (1)

                        Pre doplňujúce špecifikácie pozri pole 7.

               d)   Tovar neživočíšneho pôvodu uvedený v článku 47 ods. 1 písm. d), e) alebo f) nariadenia (EÚ) 2017/625

                           Skratky

                        PNAO

                        produkty neživočíšneho pôvodu

                        -HC(food)

                        potraviny neživočíšneho pôvodu, na ktoré sa vzťahujú podmienky alebo opatrenia uvedené v článku 47 ods. 1 písm. d), e) alebo f) nariadenia (EÚ) 2017/625

                        -NHC(feed)

                        potraviny neživočíšneho pôvodu, na ktoré sa vzťahujú podmienky alebo opatrenia uvedené v článku 47 ods. 1 písm. d), e) alebo f) nariadenia (EÚ) 2017/625

                        -NHC(other)

                        produkty neživočíšneho pôvodu iné než potraviny a krmivo

                        -NT

                        bez požiadaviek na teplotu

                        -T

                        mrazené/chladené produkty

                        -T(FR)

                        mrazené produkty

                        -T(CH)

                        chladené produkty

                           Špecifikácie

                        (*)

                        pozastavenie určenia hraničných kontrolných staníc a kontrolných miest uvedených v článku 63 nariadenia (EÚ) 2017/625

                        (1)

                        Pre doplňujúce špecifikácie pozri pole 7.

                        (2)

                        iba balené produkty

                        (4)

                        iba voľne ložené tekutiny


title: Vykonávacie nariadenie Komisie (EÚ) 2019/1016 z 20. júna 2019 o minimálnej predajnej cene sušeného odstredeného mlieka pre tridsiatu siedmu výzvu na predkladanie ponúk v rámci verejnej súťaže vyhlásenej vykonávacím nariadením (EÚ) 2016/2080

text:
                  21.6.2019

                  SK

                  Úradný vestník Európskej únie

                  L 165/65

         VYKONÁVACIE NARIADENIE KOMISIE (EÚ) 2019/1016
         z 20. júna 2019
         o minimálnej predajnej cene sušeného odstredeného mlieka pre tridsiatu siedmu výzvu na predkladanie ponúk v rámci verejnej súťaže vyhlásenej vykonávacím nariadením (EÚ) 2016/2080
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1),
         so zreteľom na vykonávacie nariadenie Komisie (EÚ) 2016/1240 z 18. mája 2016, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013, pokiaľ ide o verejnú intervenciu a pomoc na súkromné skladovanie (2), a najmä na jeho článok 32,
         keďže:

                     (1)

                     Vykonávacím nariadením Komisie (EÚ) 2016/2080 (3) sa začal predaj sušeného odstredeného mlieka postupom verejného obstarávania.

                     (2)

                     Vzhľadom na ponuky prijaté na základe tridsiatej siedmej čiastkovej výzvy na predkladanie ponúk by sa mala stanoviť minimálna predajná cena.

                     (3)

                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

               PRIJALA TOTO NARIADENIE:

            Článok 1
            Pokiaľ ide o tridsiatu siedmu čiastkovú výzvu na predkladanie ponúk, ktorá sa týka predaja sušeného odstredeného mlieka v rámci verejnej súťaže vyhlásenej vykonávacím nariadením (EÚ) 2016/2080 a v prípade ktorej lehota na predkladanie ponúk skončila 18. júna 2019, minimálna predajná cena sa stanovuje na 175,90 EUR/100 kg.

            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 20. júna 2019

                  Za Komisiu

                  v mene predsedu

               Jerzy PLEWA

                  generálny riaditeľ

                  Generálne riaditeľstvo pre poľnohospodárstvo a rozvoj vidieka

            (1)  Ú. v. EÚ L 347, 20.12.2013, s. 671.

            (2)  Ú. v. EÚ L 206, 30.7.2016, s. 71.

            (3)  Vykonávacie nariadenie Komisie (EÚ) 2016/2080 z 25. novembra 2016, ktorým sa začína predaj sušeného odstredeného mlieka postupom verejného obstarávania (Ú. v. EÚ L 321, 29.11.2016, s. 45).


title: Vykonávacie nariadenie Rady (EÚ) 2019/1169 z 8. júla 2019, ktorým sa vykonáva nariadenie (EÚ) 2017/2063 o reštriktívnych opatreniach vzhľadom na situáciu vo Venezuele

text:
                  9.7.2019

                  SK

                  Úradný vestník Európskej únie

                  L 183/1

         VYKONÁVACIE NARIADENIE RADY (EÚ) 2019/1169
         z 8. júla 2019,
         ktorým sa vykonáva nariadenie (EÚ) 2017/2063 o reštriktívnych opatreniach vzhľadom na situáciu vo Venezuele
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) 2017/2063 z 13. novembra 2017 o reštriktívnych opatreniach vzhľadom na situáciu vo Venezuele (1), a najmä na jeho článok 17 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 13. novembra 2017 prijala nariadenie (EÚ) 2017/2063.

                     (2)

                     Malo by sa aktualizovať odôvodnenie týkajúce sa troch osôb zaradených do zoznamu v prílohe IV k nariadeniu (EÚ) 2017/2063 a pri všetkých osobách zaradených do zoznamu v uvedenej prílohe by sa malo uviesť ich pohlavie v rámci identifikačných údajov.

                     (3)

                     Príloha IV k nariadeniu (EÚ) 2017/2063 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha IV k nariadeniu (EÚ) 2017/2063 sa mení tak, ako sa uvádza v prílohe k tomuto nariadeniu.

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 8. júla 2019

                  Za Radu

                  predsedníčka

               A.-K. PEKONEN

            (1)  Ú. v. EÚ L 295, 14.11.2017, p. 21.

            PRÍLOHA
            V prílohe IV k nariadeniu (EÚ) 2017/2063 sa záznamy 1 až 18 nahrádzajú týmito záznamami:

                           Meno

                           Identifikačné údaje

                           Zdôvodnenie

                           Dátum zaradenia do zoznamu

                           „1.

                           Néstor Luis Reverol Torres

                           Dátum narodenia: 28. októbra 1964
                           Pohlavie: muž

                           Minister vnútra, spravodlivosti a mieru; bývalý generálny veliteľ Bolívarovskej národnej gardy. Je zodpovedný za vážne porušovanie ľudských práv a potláčanie demokratickej opozície vo Venezuele vrátane zákazu a potláčania politických demonštrácií.

                           22.1.2018

                           2.

                           Gustavo Enrique González López

                           Dátum narodenia: 2. novembra 1960
                           Pohlavie: muž

                           30. apríla 2019 bol opätovne vymenovaný za riaditeľa Bolívarovskej národnej spravodajskej služby (SEBIN). Od 8. januára 2019 do 30. apríla 2019 pôsobil ako poradca prezidentskej kancelárie pre bezpečnosť a spravodajské informácie a do októbra 2018 ako riaditeľ SEBIN. Ako riaditeľ SEBIN bol zodpovedný za vážne porušovanie ľudských práv (vrátane svojvoľného zadržiavania, neľudského a ponižujúceho zaobchádzania a mučenia) a potláčanie občianskej spoločnosti a demokratickej opozície vo Venezuele.

                           22.1.2018

                           3.

                           Tibisay Lucena Ramírez

                           Dátum narodenia: 26. apríla 1959
                           Pohlavie: žena

                           Predsedníčka Národnej volebnej rady (Consejo Nacional Electoral – CNE). Jej opatrenia a politiky oslabili demokraciu a právny štát vo Venezuele, okrem iného aj tým, že uľahčila zriadenie Ústavodarného zhromaždenia, pretože nezabezpečila, aby CNE zostala nestrannou a nezávislou inštitúciou v súlade s venezuelskou ústavou.

                           22.1.2018

                           4.

                           Antonio José Benavides Torres

                           Dátum narodenia: 13. júna 1961
                           Pohlavie: muž

                           Predseda mestskej rady hlavného obvodu (Distrito Capital) do januára 2018. Do 21. júna 2017 generálny veliteľ Bolívarovskej národnej gardy. Zapojený do potláčania občianskej spoločnosti a demokratickej opozície vo Venezuele a zodpovedný za vážne porušovanie ľudských práv, ktoré spáchala Bolívarovská národná garda pod jeho velením. Jeho opatrenia a politiky vo funkcii generálneho veliteľa Bolívarovskej národnej gardy, okrem iného to, že Bolívarovská národná garda viedla policajné zásahy proti civilným demonštráciám, a to, že verejne presadzoval, aby vojenské súdy mali právomoc nad civilným obyvateľstvom, oslabili právny štát vo Venezuele.

                           22.1.2018

                           5.

                           Maikel José Moreno Pérez

                           Dátum narodenia: 12. decembra 1965
                           Pohlavie: muž

                           Predseda a bývalý podpredseda najvyššieho súdu Venezuely (Tribunal Supremo de Justicia). V rámci týchto funkcií podporoval a umožňoval vládne opatrenia a politiky, ktoré oslabujú demokraciu a právny štát vo Venezuele, a je zodpovedný za opatrenia a vyhlásenia, ktoré zbavili národné zhromaždenie jeho právomocí.

                           22.1.2018

                           6.

                           Tarek William Saab Halabi

                           Dátum narodenia: 10. septembra 1963
                           Pohlavie: muž

                           Venezuelský generálny prokurátor vymenovaný Ústavodarným zhromaždením. V rámci tejto funkcie a v rámci predchádzajúcich funkcií ombudsmana a predsedu republikánskej etickej rady oslabil demokraciu a právny štát vo Venezuele tým, že verejne podporoval opatrenia zamerané voči oponentom vlády a odobratie právomocí národnému zhromaždeniu.

                           22.1.2018

                           7.

                           Diosdado Cabello Rondón

                           Dátum narodenia: 15. apríla 1963
                           Pohlavie: muž

                           Predseda Ústavodarného zhromaždenia a prvý podpredseda Zjednotenej socialistickej strany Venezuely (PSUV). Zapojený do oslabovania demokracie a právneho štátu vo Venezuele, a to aj tým, že využíva médiá na verejné útoky a vyhrážky namierené proti politickej opozícii, iným médiám a občianskej spoločnosti.

                           22.1.2018

                           8.

                           Tareck Zaidan El-Aissami Maddah

                           Viceprezident pre hospodárstvo a minister národného priemyslu a výroby
                           Dátum narodenia: 12. novembra 1974
                           Pohlavie: muž

                           Viceprezident pre hospodárstvo a minister národného priemyslu a výroby. Ako bývalý viceprezident Venezuely, ktorý vykonával dohľad nad vedením Bolívarovskej národnej spravodajskej služby (SEBIN), je Maddah zodpovedný za vážne porušovanie ľudských práv, ktoré spáchala táto organizácia, vrátane svojvoľného zadržiavania, politicky motivovaných vyšetrovaní, neľudského a ponižujúceho zaobchádzania a mučenia. Je tiež zodpovedný za podporu a vykonávanie politík a činností, ktorými sa podkopáva demokracia a právny štát, vrátane zákazu verejných demonštrácií, a za vedenie „veliteľstva proti štátnemu prevratu“ prezidenta Madura, ktoré sa zameriava na občiansku spoločnosť a demokratickú opozíciu.

                           25.6.2018

                           9.

                           Sergio José Rivero Marcano

                           Generálny inšpektor Bolívarovských národných ozbrojených síl
                           Dátum narodenia: 8. novembra 1964
                           Pohlavie: muž

                           Do 16. januára 2018 generálny veliteľ Bolívarovskej národnej gardy. Zapojený do potláčania občianskej spoločnosti a demokratickej opozície vo Venezuele a zodpovedný za vážne porušovanie ľudských práv spáchané Bolívarovskou národnou gardou pod jeho velením vrátane nadmerného použitia sily a svojvoľného zadržiavania predstaviteľov občianskej spoločnosti a opozície a útokov voči nim. Jeho opatrenia a politiky vo funkcii generálneho veliteľa Bolívarovskej národnej gardy, medzi ktoré patrí útok na členov demokraticky zvoleného Národného zhromaždenia a zastrašovanie novinárov, ktorí píšu o zmanipulovaných voľbách do nelegitímneho ústavodarného zhromaždenia, podkopávajú demokraciu a právny štát vo Venezuele.

                           25.6.2018

                           10.

                           Jesús Rafael Suárez Chourio

                           Generálny veliteľ Bolívarovskej armády
                           Dátum narodenia: 19. júla 1962
                           Pohlavie: muž

                           Generálny veliteľ Venezuelskej bolívarovskej národnej armády a bývalý veliteľ venezuelského regiónu integrálnej obrany centrálnej zóny (REDI Central). Zodpovedný za porušovanie ľudských práv jednotkami pod jeho velením vrátane nadmerného používania sily a zlého zaobchádzania zo zadržanými. Zameriaval sa na demokratickú opozíciu a podporoval využívanie vojenských súdov na procesy proti protestujúcim civilistom.

                           25.6.2018

                           11.

                           Iván Hernández Dala

                           Vedúci generálneho riaditeľstva vojenskej kontrarozviedky
                           Dátum narodenia: 18. mája 1966
                           Pohlavie: muž

                           Vedúci generálneho riaditeľstva vojenskej kontrarozviedky (DGCIM) od januára 2014 a veliteľ prezidentskej stráže od septembra 2015. Ako vedúci DGCIM je Iván Hernández Dala zodpovedný za vážne porušovanie ľudských práv a potláčanie občianskej spoločnosti a demokratickej opozície členmi DGCIM pod jeho velením vrátane nadmerného používania sily a zlého zaobchádzania so zadržanými.

                           25.6.2018

                           12.

                           Delcy Eloina Rodríguez Gómez

                           Viceprezidentka Venezuelskej bolívarovskej republiky
                           Dátum narodenia: 18. mája 1969
                           Pohlavie: žena

                           Viceprezidentka Venezuely, bývalá predsedníčka nelegitímneho ústavodarného zhromaždenia a bývalá členka prezidentskej komisie pre nelegitímne Národné ústavodarné zhromaždenie. Jej opatrenia v rámci prezidentskej komisie a neskôr ako predsedníčky nelegitímneho ústavodarného zhromaždenia podkopávali demokraciu a právny štát vo Venezuele vrátane prisvojenia si právomocí Národného zhromaždenia a ich používania na útoky proti opozícii a na bránenie jej účasti sa na politickom procese.

                           25.6.2018

                           13.

                           Elías José Jaua Milano

                           Minister ľudovej moci pre vzdelávanie
                           Dátum narodenia: 16. decembra 1969
                           Pohlavie: muž

                           Minister ľudovej moci pre vzdelávanie. Bývalý predseda prezidentskej komisie pre nelegitímne Národné ústavodarné zhromaždenie. Zodpovedný za podkopávanie demokracie a právneho štátu vo Venezuele v rámci svojej vedúcej úlohy pri zriaďovaní nelegitímneho ústavodarného zhromaždenia.

                           25.6.2018

                           14.

                           Sandra Oblitas Ruzza

                           Podpredsedníčka Národnej volebnej rady
                           Dátum narodenia: 7. júna 1969
                           Pohlavie: žena

                           Podpredsedníčka Národnej volebnej rady (CNE) a predsedníčka komisie volebného registra a registra občanov. Zodpovedná za činnosti CNE, ktorými sa podkopáva demokracia vo Venezuele, vrátane uľahčovania zriadenia nelegitímneho ústavodarného zhromaždenia a manipulácie procesu volieb.

                           25.6.2018

                           15.

                           Freddy Alirio Bernal Rosales

                           Dátum narodenia: 16. júna 1962
                           Pohlavie: muž

                           Vedúci národného kontrolného centra výboru pre miestne zásobovanie a výrobu (CLAP) a generálny komisár SEBIN-u. Zodpovedný za podkopávanie demokracie manipuláciou distribúcie pomoci v rámci programu centra CLAP medzi voličmi. Okrem toho je ako generálny komisár SEBIN-u zodpovedný za jeho činnosť, ktorá zahŕňa vážne porušovanie ľudských práv, ako napríklad svojvoľné zadržiavanie.

                           25.6.2018

                           16.

                           Katherine Nayarith Harrington Padrón

                           Dátum narodenia: 5. decembra 1971
                           Pohlavie: žena

                           Zástupkyňa generálneho prokurátora od júla 2017 do októbra 2018. Za zástupkyňu generálneho prokurátora ju v rozpore s ústavou vymenoval najvyšší súd, a nie Národné zhromaždenie. Zodpovedná za podkopávanie demokracie a právneho štátu vo Venezuele, a to aj začatím politicky motivovaných stíhaní a nevyšetrením obvinení z porušovania ľudských práv zo strany Madurovho režimu.

                           25.6.2018

                           17.

                           Socorro Elizabeth Hernández Hernández

                           Dátum narodenia: 11. marca 1952
                           Pohlavie: žena

                           Členka (rektorka) Národnej volebnej rady (CNE) a členka Národného volebného výboru (JNE). Zodpovedná za činnosti CNE, ktorými sa podkopáva demokracia vo Venezuele, vrátane uľahčovania zriadenia nelegitímneho ústavodarného zhromaždenia a manipulácie procesu volieb v súvislosti so zrušenými opakovanými prezidentskými voľbami v roku 2016, odloženia guvernérskych volieb v roku 2016 a premiestnenia volebných miestností na poslednú chvíľu pred guvernérskymi voľbami v roku 2017.

                           25.6.2018

                           18.

                           Xavier Antonio Moreno Reyes

                           Generálny tajomník Národnej volebnej rady
                           Pohlavie: muž

                           Generálny tajomník Národnej volebnej rady (CNE). Zodpovedný za schválenie rozhodnutí CNE, ktorými sa podkopáva demokracia vo Venezuele, vrátane uľahčovania zriadenia nelegitímneho ústavodarného zhromaždenia a manipulácie procesu volieb.

                           25.6.2018“.


title: Vykonávacie nariadenie Komisie (EÚ) 2019/1173 z 2. júla 2019, ktorým sa do Registra chránených označení pôvodu a chránených zemepisných označení zapisuje názov [„Ayrshire New Potatoes“/„Ayrshire Earlies“ (CHZO)]

text:
                  10.7.2019

                  SK

                  Úradný vestník Európskej únie

                  L 184/11

         VYKONÁVACIE NARIADENIE KOMISIE (EÚ) 2019/1173
         z 2. júla 2019,
         ktorým sa do Registra chránených označení pôvodu a chránených zemepisných označení zapisuje názov [„Ayrshire New Potatoes“/„Ayrshire Earlies“ (CHZO)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:

                     (1)

                     Žiadosť Spojeného kráľovstva o zápis názvu „Ayrshire New Potatoes“/„Ayrshire Earlies“ do registra bola v súlade s článkom 50 ods. 2 písm. a) nariadenia (EÚ) č. 1151/2012 uverejnená v Úradnom vestníku Európskej únie (2).

                     (2)

                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, názov „Ayrshire New Potatoes“/„Ayrshire Earlies“ by sa mal zapísať do registra,

               PRIJALA TOTO NARIADENIE:

            Článok 1
            Názov „Ayrshire New Potatoes“/„Ayrshire Earlies“ (CHZO) sa zapisuje do registra.
            Názov uvedený v prvom odseku sa vzťahuje na výrobok triedy 1.6. Ovocie, zelenina a obilniny v pôvodnom stave alebo spracované, ktorá je uvedená v prílohe XI k vykonávaciemu nariadeniu Komisie (EÚ) č. 668/2014 (3).

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 2. júla 2019

                  Za Komisiu

                  v mene predsedu

               Phil HOGAN

                  člen Komisie

            (1)  Ú. v. EÚ L 343, 14.12.2012, s. 1.

            (2)  Ú. v. EÚ C 94, 12.3.2019, s. 5.

            (3)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).